**Obrazloženje žirija za nagradu Zlatna igla**

Na sastanku Grafičke sekcije održanom 13.10.2021. godine, za članove Žirija za dodelu nagrade „Zlatna igla” ULUS-a za 2021. godinu izglasani su mr Nenad Zeljić, redovni profesor Akademije umjetnosti u Banjaluci i dobitnik „Zlatne igle” za 2020. godinu, dr Dijana Metlić, istoričarka umetnosti i vanredna profesorka na Akademiji umetnosti u Novom Sadu, i dr um. Maja Simić, grafičarka i docentkinja na Katedri za grafiku Akademije umetnosti u Novom Sadu. Za predsednicu Žirija izabrana je Maja Simić.

U donošenju odluke da se Vladimiru Milanoviću dodeli nagrada „Zlatna igla“, komisija nije vrednovala samo izloženi rad na Prolećnoj izložbi ULUS-a, već i umetnikovu višegodišnju prisutnost na domaćoj i međunarodnoj likovnoj sceni. U svojoj praksi Milanović se podjednako bavi klasičnom i digitalnom grafikom. U procesu prožimanja ovih naizgled udaljenih polova medijuma ogleda se i složenost Milanovićevog promišljanja umetnosti. U likovnom postupku repozicije bitmape, dela „starih majstora” u postmodernom obrtu i kroz proces nadrealističke rekonstrukcije, postaju „nova” umetnička dela.

Usaglašen sa postupkom Čedomira Vasića koji interveniše na čuvenim slikama nacionalne umetnosti istorijske tematike, ironijski ih prevrednujući u skladu sa savremenim trenutkom, Milanović deluje u srodnom kodu osvrćući se na aktuelnu društvenu stvarnost u Srbiji. Duhovitim izmenama, umetanjem sekvenci ovovremenog, remek-dela davno prošlih vremena metodom iluminativne citatnosti iznova postaju aktuelne.

U seriji novih radova, Milanović uspostavlja drugačiju perspektivu. On sada polazi od nečega što je na periferiji stvaralačkog čina: crteži zabeleženi na indigo papiru, neretko nekoliko njih jedan preko drugog, nasumično su isprepletani. Zapisi ranijih procesa se pojavljuju u novom kontekstu. Iznova zauzimajući ironičan stav spram „uobičajene” inspiracije u široj likovnoj praksi, Milanović realizuje monumentalne kompozicije u tehnici suve igle. Svestan da je likovnost svuda oko nas, umetniku kao da nisu potrebne posebne senzacije ili nadahnuća kako bi stvarao. Lakonski dolazeći do rešenja / koncepta, on vrši mentalnu transpoziciju od nečeg efemernog do vizuelno upečatljivog kreiranja originalne grafičke celine.

U Beogradu, 20. decembar 2021.

Maja Simić, predsednica Žirija

Nenad Zeljić, član Žirija

Dijana Metlić, članica Žirija